Τραγουδιστάδες τση Ζάκυθος

Οι Τραγουδιστάδες τση Ζάκυθος είναι μουσικό σύνολο που ιδρύθηκε το 1992 στη Ζάκυνθο, με σκοπό τη μελέτη, καταγραφή και παρουσίαση της μουσικής παράδοσης του νησιού και ευρύτερα των Επτανήσων. Αποτελείται από ερασιτέχνες μουσικούς, με κοινό ενδιαφέρον την πολιτιστική κληρονομιά της περιοχής.

Το ρεπερτόριό τους περιλαμβάνει τετράφωνες συνθέσεις, διωδίες, μονωδίες, αποσπάσματα από άριες, καθώς και είδη όπως οι αρέκιες (τραγούδια χωρίς οργανική συνοδεία), οι βαρκαρόλες, τα επαναστατικά τραγούδια, τραγούδια με θεματολογία τον έρωτα ή την καθημερινή ζωή, εκκλησιαστικά και τραγούδια που σχετίζονται με τη φυλακή.

Το 1992 ιδρύθηκε στη Ζάκυνθο η αστική μη κερδοσκοπική πολιτιστική ομάδα με την επωνυμία «Τραγουδιστάδες τση Ζάκυθος», εμπνευσμένη από το έργο του Διονυσίου Σολωμού Η γυναίκα τση Ζάκυθος. Η ίδρυση της ομάδας βασίστηκε στην κοινή επιθυμία των μελών της για τη διατήρηση και προβολή της τοπικής μουσικής και πολιτιστικής παράδοσης.

Πολλά από τα μέλη της ομάδας υπήρξαν μαθητές του μουσικού Κώστα Σαμσαρέλλου και συνεργάτες του συνθέτη Δημήτρη Λάγιου.

Οι Τραγουδιστάδες έχουν συμμετάσχει σε πλήθος πολιτιστικών εκδηλώσεων στην Ελλάδα και στο εξωτερικό, παρουσιάζοντας το μουσικό ιδίωμα της Ζακύνθου και ευρύτερα των Επτανήσων. 

Μεταξύ των χωρών στις οποίες έχουν εμφανιστεί περιλαμβάνονται οι Ηνωμένες Πολιτείες Αμερικής ΗΠΑ (Νέα Υόρκη, Λος Άντζελες – Σαν Φραντζίσκο), στον Καναδά (Μόντρεαλ),  στην Αυστραλία (Σίδνεϋ), στην Κύπρος (Λευκωσία και Λεμεσός), Ισπανία (Βαρκελώνη), Ιταλία (Παβία, Μιλάνο, Νάπολη), Ολλανδία (Άμστερνταμ, Ρότερνταμ, Ουτρέχτη), Σουηδία (Στοκχόλμη), Γαλλία (Παρίσι), Βέλγιο(Ευρωπαϊκό Κοινοβούλιο), Νότιος Αφρική (Γιοχάνεσμπουργκ), Γερμανία (Μόναχο) 

Η ομάδα έχει συνεχή παρουσία σε πολιτιστικές δραστηριότητες για περισσότερα από 30 έτη.

Στην Ελλάδα, οι Τραγουδιστάδες τση Ζάκυθος έχουν εμφανιστεί σε σημαντικούς χώρους και διοργανώσεις, όπως το Φεστιβάλ Αθηνών (Ωδείο Ηρώδου του Αττικού), το Μέγαρο Μουσικής Αθηνών, το Πανεπιστήμιο Αθηνών και το Δημοτικό Θέατρο Πειραιά. Έχουν επίσης συμμετάσχει στις Σολωμικές εκδηλώσεις της Βουλής των Ελλήνων (1998), καθώς και σε συναυλίες με τη Συμφωνική Ορχήστρα Αθηνών και τη Χορωδία της Εμπορικής Τράπεζας.

Πέρα από την Αθήνα, έχουν πραγματοποιήσει εμφανίσεις σε πολλές πόλεις και νησιά της Ελλάδας, όπως η Θεσσαλονίκη, η Λάρισα, η Χίος, οι Δελφοί, η Σπάρτη, η Κέρκυρα, η Λευκάδα, η Κεφαλονιά, τα Κύθηρα, το Μεσολόγγι, η Καλαμάτα, η Πύλος, οι Σπέτσες, το Ναύπλιο και ο Βόλος.

Έχουν συνεργαστεί με μουσικά σύνολα από το εξωτερικό, όπως το ιταλικό συγκρότημα Arakne Mediterranea (από την ελληνόφωνη Κάτω Ιταλία) και το συγκρότημα Diana di l'Alba από την Κορσική.

Εμφανίσεις τους έχουν προβληθεί στην ελληνική τηλεόραση, καθώς και σε τηλεοπτικά δίκτυα του εξωτερικού, όπως αυτά της Ελβετίας, της Ολλανδίας, της Κύπρου, της Γερμανίας και της Γαλλίας.

 Ιστορία 

Τον Απρίλιο του 1992, οι Τραγουδιστάδες τση Ζάκυθος πραγματοποίησαν συναυλία με το έργο «Ελεύθεροι Πολιορκημένοι» στο Τρικούπειο Πολιτιστικό Κέντρο στο Μεσολόγγι.

Τον Μάιο του 1992, το συγκρότημα πραγματοποίησε την πρώτη του αποστολή εκτός Ελλάδας, επισκεπτόμενο το Λος Άντζελες των Ηνωμένων Πολιτειών.

Τον Αύγουστο του 1993, παρουσίασαν ξανά το έργο «Ελεύθεροι Πολιορκημένοι» στο Υπαίθριο Θέατρο Ζακύνθου, υπό τη διεύθυνση του μαέστρου και συνθέτη Τιμόθεου Αρβανιτάκη.

Τον Μάιο του 1994, συμμετείχαν με τραγούδια σε εκδήλωση που πραγματοποιήθηκε στη μεγάλη αίθουσα του Πανεπιστημίου Αθηνών.

Τον Σεπτέμβριο του 1995, το συγκρότημα επισκέφθηκε για πρώτη φορά την Κύπρο, λαμβάνοντας μέρος στις εκδηλώσεις του «Ευρωπαϊκού πολιτιστικού μήνα» στο Δήμο Λευκωσίας.

Τον Φεβρουάριο του 1996, εμφανίστηκαν στη Θεσσαλονίκη κατά τη διάρκεια της 2ης Διεθνούς Έκθεσης AGROTIKA, ενώ τον ίδιο μήνα πραγματοποίησαν δεύτερο ταξίδι στο Λος Άντζελες.

Τον Μάρτιο του 1996, συμμετείχαν στο 15ο Greek Festival στο Σίδνεϊ της Αυστραλίας, σε συνεργασία με τον Σύλλογο Ζακυνθίων της πόλης. Την ίδια περίοδο έγιναν τα εγκαίνια του Ζακυνθινού Σπιτιού στο Σίδνεϊ, όπου το συγκρότημα έδωσε συναυλία στο Conservatorium House of Music. 

Τον Νοέμβριο του 1996, οι «Τραγουδιστάδες τση Ζάκυθος» συμμετείχαν σε πλωτή τουριστική έκθεση του Ελληνικού Οργανισμού Τουρισμού (ΕΟΤ) στην Ολλανδία, με εμφανίσεις σε πόλεις όπως το Άμστερνταμ, το Ρότερνταμ και η Ουτρέχτη.

Τον Μάρτιο του 1997, παρουσίασαν παραδοσιακά τραγούδια και το μουσικό έργο «Ελεύθεροι Πολιορκημένοι» του Τιμόθεου Αρβανιτάκη στο Θέατρο Κέφαλος στην Κεφαλονιά. Τον Μάιο της ίδιας χρονιάς τραγούδησαν στη Ζάκυνθο προς τιμήν του Προέδρου της Ελληνικής Δημοκρατίας, Κωστή Στεφανόπουλου. Στις 7 Νοεμβρίου 1997 έλαβαν μέρος στην 13η Διεθνή Έκθεση Τουρισμού PHILOXENIA στη Θεσσαλονίκη.

Το 1998 ολοκλήρωσαν το πρώτο μέρος της προσπάθειάς τους για τη μελέτη και διάσωση των λαϊκών, παραδοσιακών και σύγχρονων έντεχνων τραγουδιών της Ζακύνθου, με την καταγραφή 15 μουσικών θεμάτων σε ψηφιακό δίσκο, που καλύπτει ένα ευρύ φάσμα της τοπικής μουσικής παράδοσης από παλιά έως σήμερα.

Τον Σεπτέμβριο του ίδιου έτους συμμετείχαν στο Σολωμικό αφιέρωμα που πραγματοποιήθηκε στη Βουλή των Ελλήνων και στο Ηρώδειο, σε σκηνοθεσία Τώνυ Λυκουρέση.

Στις 3 και 4 Σεπτεμβρίου 2000, οι «Τραγουδιστάδες τση Ζάκυθος» συμμετείχαν στη μουσική βραδιά «Μουσικοί Χάρτες του Ελληνισμού», η οποία διοργανώθηκε υπό την αιγίδα του Φεστιβάλ Αθηνών και την καλλιτεχνική επιμέλεια του Λάμπρου Λιάβα, στο θέατρο Ηρώδειο των Αθηνών. 

Τον Αύγουστο του 2001, οι «Τραγουδιστάδες τση Ζάκυθος» ολοκλήρωσαν την καταγραφή ενός δεύτερου ψηφιακού δίσκου, ο οποίος περιλαμβάνει κυρίως πολυφωνικές «αστικές καντάδες».

Τον Σεπτέμβριο του 2001, συμμετείχαν στην έναρξη της Πολιτιστικής Ολυμπιάδας στον χώρο της αρχαίας Ολυμπίας, υπό την αιγίδα του Υπουργείου Πολιτισμού.

Κατά το καλοκαίρι του 2002, εμφανίστηκαν στο νησί των Σπετσών τον Ιούνιο, στη Μονή Λαζαριστών στη Θεσσαλονίκη τον Ιούλιο, στα πλαίσια της Πολιτιστικής Ολυμπιάδας, και στον χώρο του Μουσείου της Αρχαίας Ολυμπίας τον Αύγουστο.

Τον Ιούνιο του 2003, έλαβαν μέρος σε εκδηλώσεις στο Μουσείο Μπενάκη των Αθηνών και στο Λαογραφικό Ιστορικό Μουσείο της Λάρισας, στο πλαίσιο της Διεθνούς Ημέρας Μουσείων. Επιπλέον, εμφανίστηκαν στο Μουσείο Λαϊκών Οργάνων του Φοίβου Ανωγιαννάκη στην Πλάκα και στην αίθουσα Σταύρου Νιάρχου στις Σπέτσες. Τον Ιούλιο του 2003 συμμετείχαν στις «Ιερές Μουσικές», μια παγκόσμια συνάντηση μουσικών σχημάτων στην Αθήνα, όπου παρουσίασαν ύμνους από την επτανησιακή εκκλησιαστική μουσική παράδοση στη Μονή Καισαριανής. Τον Αύγουστο του ίδιου έτους, πήραν μέρος στην εκδήλωση της Πανσελήνου που διοργανώνει το Υπουργείο Πολιτισμού στον αρχαιολογικό χώρο του κάστρου της Πύλου.

Τον Ιανουάριο του 2004, ταξίδεψαν στις Ηνωμένες Πολιτείες Αμερικής, όπου εμφανίστηκαν στο Σαν Φρανσίσκο και το Λας Βέγκας, συμμετέχοντας σε πολιτιστικές εκδηλώσεις της ομογένειας επτανησίων, με τραγούδι και λαϊκό θέατρο.

Τον Νοέμβριο του 2004 εκπροσώπησαν την Ελλάδα στο 7ο Φεστιβάλ Παραδοσιακής Λαϊκής Μουσικής της Μεσογείου, που πραγματοποιήθηκε στη Βαρκελώνη της Ισπανίας, με τη συμμετοχή 130 μουσικών σχημάτων από όλη την Ευρώπη. 

Στις 22 Φεβρουαρίου 2005, οι «Τραγουδιστάδες τση Ζάκυθος» συμμετείχαν στην Επτανησιακή συναυλιακή βραδιά που διοργάνωσε το Μέγαρο Μουσικής Αθηνών, σε συνεργασία με το Μουσικό Τμήμα του Ιονίου Πανεπιστημίου. Η συναυλία πραγματοποιήθηκε στην κεντρική αίθουσα του Μεγάρου, με μουσικές από τη λαϊκή παράδοση και την επτανησιακή εκκλησιαστική μουσική, υπό τη διεύθυνση του Παναγιώτη Μαρίνου.

Τον Απρίλιο του 2005, συμμετείχαν στην Τουριστική Διεθνή Έκθεση «Τουριστικό Πανόραμα» που έλαβε χώρα στο λιμάνι του Πειραιά.

Στις 8 Σεπτεμβρίου 2005 παρουσίασαν την παράσταση «Ζακυνθινά μουσικά ανάλεκτα Ι» στο θέατρο Fraschini στην πόλη της Παβίας, υπό τη διεύθυνση του μαντολινίστα Δημήτρη Μαρίνου. Η εκδήλωση πραγματοποιήθηκε υπό την αιγίδα του Δήμου και της Νομαρχίας Παβίας, με τη στήριξη του τοπικού πανεπιστημίου.

Στις 15 και 16 Μαρτίου 2006 συμμετείχαν στο καλλιτεχνικό έθνικ πρόγραμμα της διεθνούς τουριστικής έκθεσης «Salon de Mondial de Paris» στη Γαλλία, εκπροσωπώντας την Ελλάδα και τον Ελληνικό Οργανισμό Τουρισμού (ΕΟΤ).

Στις 8 Σεπτεμβρίου 2006, διοργάνωσαν και συμμετείχαν στη μουσική παράσταση «Ζακυνθινά Μουσικά Ανάλεκτα ΙΙ», διάρκειας δύο ωρών, υπό τη διεύθυνση του Δημήτρη Μαρίνου. Η εκδήλωση πραγματοποιήθηκε στο υπαίθριο Δημοτικό Θέατρο Ζακύνθου, υπό την αιγίδα της Νομαρχιακής Αυτοδιοίκησης Ζακύνθου. Η παράσταση έτυχε κάλυψης από πανελλαδικά μέσα ενημέρωσης και καταγράφηκε από την ΕΡΤ. 

Στις 10 Νοεμβρίου 2006, το Υπουργείο Πολιτισμού, έπειτα από πρόταση της Μουσικής Σχολής του Πανεπιστημίου Αθηνών, επέλεξε τους Τραγουδιστάδες τση Ζάκυθος να εκπροσωπήσουν τον ελληνικό μουσικό πολιτισμό στο διεθνές αρχαιολογικό συμπόσιο που πραγματοποιήθηκε στην ιστορική πόλη Paestum, κοντά στη Νάπολη της Ιταλίας.

Στις 24 Νοεμβρίου 2006, έπειτα από πρόσκληση της Περιφέρειας Ιονίων Νήσων, παρουσίασαν εκδήλωση που αναδείκνυε τον επτανησιακό μουσικό πολιτισμό στο μουσικό μουσείο (Musikmuseet) της Στοκχόλμης, Σουηδία. Στην εκδήλωση παραβρέθηκαν διπλωμάτες, εκπρόσωποι του Ελληνικού Οργανισμού Τουρισμού και επαγγελματίες του τουρισμού.

Το 2007, έτος αφιερωμένο στη μνήμη του εθνικού ποιητή Διονυσίου Σολωμού, οργάνωσαν το μουσικό πρόγραμμα «Σολωμικό ταξίδι στη Μικρή Επτάνησο», το οποίο περιελάμβανε σειρά φιλολογικών και μουσικών παραστάσεων στους Παξούς (22 Ιουνίου), στο Μεγανήσι Λευκάδας (20 Ιουλίου) και στην Ιθάκη (31 Ιουλίου).

Στις 31 Αυγούστου 2007, διοργάνωσαν και συμμετείχαν σε μουσική παράσταση αφιερωμένη στη μνήμη του Διονυσίου Σολωμού στη μονή Αγίου Ιωάννου του Προδρόμου, στο Δήμο Αλυκών της Ζακύνθου. Η παράσταση είχε διάρκεια περίπου δύο ώρες και συμμετείχαν το συγκρότημα Diana di l’Alba από την Κορσική, ο τενόρος Δήμος Φλεμοτόμος και η παιδική χορωδία του 1ου Δημοτικού Σχολείου Ζακύνθου. Τη μουσική επιμέλεια ανέλαβε ο Παναγιώτης Μαρίνος, τα κείμενα και την αφήγηση ο Γιώργος Φιορεντίνος και τη σκηνοθετική επιμέλεια ο Τώνυς Λυκουρέσης. 

Στις 3 Νοεμβρίου 2007, οι Τραγουδιστάδες τση Ζάκυθος συμμετείχαν σε εκδηλώσεις μνήμης για τον εθνικό ποιητή Διονύσιο Σολωμό, οι οποίες διοργανώθηκαν από τον Σύνδεσμο Ζακυνθίων και Επτανησιακού Πολιτισμού Νοτίου Αφρικής στην Έδρα Ελληνικών Σπουδών του Πανεπιστημίου Γιοχάνεσμπουργκ. Η συναυλία με τίτλο «Άστραψε Φως» πραγματοποιήθηκε στην αίθουσα της κοινότητας του Germiston και διευθύνθηκε από τον μαέστρο και συνθέτη Σπύρο Δεληγιαννόπουλο. Κατά την εκδήλωση παρουσιάστηκαν για πρώτη φορά νέες συνθέσεις, ενώ παράλληλα υπήρξε συνεργασία με το Τμήμα Ελληνικών Σπουδών του πανεπιστημίου και τη σχολή ΣΑΧΕΤΙ. Επιπλέον, πραγματοποιήθηκε ειδική συνάντηση με τον δικηγόρο του Νέλσον Μαντέλα, Γιώργο Μπίζο.

Στις 10 Φεβρουαρίου 2008, συμμετείχαν στην παράσταση του έργου «Το Φιόρο του Λεβάντε» του Γρηγόρη Ξενόπουλου, που ανέβηκε στο Θέατρο Άνεσις των Αθηνών, με πρωταγωνιστή τον Σπύρο Παπαδόπουλο.

Την 1η Μαρτίου 2008, παραβρέθηκαν στις εκδηλώσεις που διοργάνωσαν ο Δήμος Ναυπλίου και το Πελοποννησιακό Λαογραφικό Ίδρυμα στο Ναύπλιο.

Στις 6 Απριλίου 2008, συνδιοργάνωσαν μαζί με τον Σύλλογο Επτανησίων Μονάχου μουσικοφιλολογικό μνημόσυνο αφιερωμένο στον Διονύσιο Σολωμό, το οποίο πραγματοποιήθηκε στον Ορθόδοξο Ναό των Αγίων Πάντων στη Μονάχο της Γερμανίας. Στην εκδήλωση συμμετείχαν δεκαμελής ορχήστρα, δεκαμελές φωνητικό τετράφωνο σχήμα, καθώς και οι λυρικοί τραγουδιστές Διονύσης Σούρμπης (βαρύτονος) και Δήμος Φλεμοτόμος (τενόρος). Τη μουσική επιμέλεια ανέλαβε ο Παναγιώτης Μαρίνος, ενώ ο Σπύρος Δεληγιαννόπουλος συμμετείχε στο πιάνο και στη διεύθυνση δικών του συνθέσεων. Στο πρόγραμμα περιλήφθηκαν νέες μελοποιήσεις σολωμικής ποίησης από τους Δεληγιαννόπουλο, Μαρίνο, Λάγιο, Μάτζαρο, Ξύνδα, Κόκκινο και Αρβανιτάκη. Την επιμέλεια των κειμένων και την αφήγηση είχε ο Γιώργος Φιορεντίνος. 

Στις 17 Μαΐου 2008, οι Τραγουδιστάδες τση Ζάκυθος εκπροσώπησαν τα Επτάνησα στη μουσική βραδιά «Μουσικές των Ελλήνων», η οποία πραγματοποιήθηκε στο θεματικό μουσείο του Βόλου, υπό την αιγίδα του ομίλου Τράπεζας Πειραιώς, στο πλαίσιο της Παγκόσμιας Ημέρας Μουσείων 2008.

Στις 25 Δεκεμβρίου 2008 έδωσαν Χριστουγεννιάτικη συναυλία με ρεπερτόριο που περιλάμβανε ζακυνθινά, ελληνικά και διεθνή τραγούδια, στην αίθουσα του Μεταβυζαντινού Μουσείου Ζακύνθου.

Τον Ιανουάριο του 2009 ξεκίνησαν την ηχογράφηση στο στούντιο του έργου «Διονύσιος Σολωμός – Ποίηση και Μελωδία», το οποίο περιλαμβάνει έργα από παλιούς έως σύγχρονους συνθέτες βασισμένα σε στίχους του εθνικού ποιητή.

Στις 7 Μαΐου 2009, συμμετείχαν στην εκδήλωση για τα εγκαίνια του Γερμανικού Ινστιτούτου Γκαίτε στο Κολωνάκι. Στις 29 Ιουλίου 2009, εμφανίστηκαν στη βραδιά με θέμα τις Μουσικές της Ελλάδας, στο Ανοιχτό Θέατρο Καλαμάτας (φρούριο). Στις 23 Αυγούστου 2009 εκπροσώπησαν τα Επτάνησα στο φεστιβάλ των Πρεσπών, που πραγματοποιήθηκε στο νησάκι του Αγίου Αχιλλείου, συμμετέχοντας στην παράσταση με θέμα «Το μεγαλείο της ανθρώπινης φωνής», διοργάνωση του Σπύρου Σακκά.

Στις 11 και 12 Νοεμβρίου 2009, τραγούδησαν στο Φεστιβάλ πολυφωνίας του Δήμου Λεμεσού, ανάμεσα σε επτά πολυφωνικά σχήματα.

Στις 14 Νοεμβρίου 2009 παρουσίασαν το μουσικό έργο «Ζήθι Ολβιοπρεπώς», του συνθέτη Παναγιώτη Μαρίνο, στην εκδήλωση «Φιόρα Τιμής», αφιερωμένη στον Μητροπολίτη Ζακύνθου. Στις 25 Δεκεμβρίου 2009, έδωσαν συναυλία με διεθνές χριστουγεννιάτικο ρεπερτόριο στον Μητροπολιτικό Ναό Ζακύνθου, σε συνεργασία με λυρικούς σολίστ.

Τον Φεβρουάριο του 2010 συμμετείχαν στην παρουσίαση του βιβλίου «Η Ιστορία του Ελληνικού Τραγουδιού» του Λάμπρου Λιάβα, που πραγματοποιήθηκε στο Μουσείο Μπενάκη. 

Τον Μάρτιο του 2010, οι Τραγουδιστάδες τση Ζάκυθος πραγματοποίησαν Επτανησιακή μουσική παράσταση στο Δημοτικό Ωδείο Ιωαννίνων, υπό την αιγίδα του ιδρύματος «Ιωσήφ και Εσθήρ Γκανή». Τον Αύγουστο του 2010 διοργάνωσαν διήμερη μουσική παράσταση με τίτλο «Μεσογειακοί διάλογοι στα μονοπάτια της Τέχνης» σε δύο ορεινά χωριά της Ζακύνθου, σε συνεργασία με θεατρικές και χορευτικές ομάδες, καθώς και με το ελληνόφωνο μουσικό συγκρότημα "Arakne Mediterranea" από τη Νότια Ιταλία.

Τον Νοέμβριο του 2010 συμμετείχαν για δεύτερη φορά στο Φεστιβάλ πολυφωνίας του Δήμου Λεμεσού, μεταξύ επτά πολυφωνικών σχημάτων, ως επίσημοι προσκεκλημένοι του δημάρχου Ανδρέα Χρίστου. Στις 25 Δεκεμβρίου 2010 έδωσαν για τρίτη συνεχή χρονιά συναυλία με διεθνές χριστουγεννιάτικο ρεπερτόριο στον Μητροπολιτικό Ναό Ζακύνθου, σε συνεργασία με λυρικούς σολίστ, υπό την αιγίδα της Ιεράς Μητρόπολης Ζακύνθου, του Δήμου Ζακύνθου και του Επιμελητηρίου Ζακύνθου.

Το Μεγάλο Σάββατο του 2011 συμμετείχαν στη λυρική βραδιά «Από το Πάθος στην Ανάσταση», σε συνεργασία με τέσσερις λυρικούς καλλιτέχνες, με επικεφαλής την Ιταλίδα σοπράνο Λουτσία Ματζαρία.

Στις 21 και 22 Μαΐου 2011 πραγματοποίησαν δύο καλλιτεχνικές βραδιές στη Νέα Υόρκη, καλεσμένοι της Ιόνιας Πολιτιστικής Ομοσπονδίας Αμερικής. Η πρώτη βραδιά περιελάμβανε επτανησιακή μουσική, ενώ στη δεύτερη παρουσίασαν το Σολωμικό μελοποιημένο έργο.

Την 1η Ιανουαρίου 2012 συμμετείχαν για μία ώρα στην πρωτοχρονιάτικη εκπομπή της ΕΤ1 «Το αλάτι της γης».

Την Παρασκευή 29 Ιουνίου 2012, οι Τραγουδιστάδες συμμετείχαν στη συναυλιακή βραδιά που διοργάνωσε το Πολιτιστικό Ίδρυμα Κυθήρων στα Κύθηρα και την επόμενη μέρα, 30 Ιουνίου, στην επτανησιακή βραδιά που διοργάνωσε ο Δήμος Νεαπόλεως στην Πελοπόννησο. 

Τον Δεκέμβριο του 2012, οι Τραγουδιστάδες τση Ζάκυθος παρουσίασαν την μουσική παράσταση «Μεσόγειος μια γειτονιά ένα τραγούδι», υπό τη μουσική διεύθυνση του μαέστρου Νίκου Γράψα. Η παράσταση ξεκίνησε από το Θέατρο Κέφαλος στο Αργοστόλι της Κεφαλονιάς και είχε ως στόχο να αναδείξει την επτανησιακή μουσική μέσα από το ευρύτερο πλαίσιο της μεσογειακής μουσικής παράδοσης.

Στις 18 Μαΐου 2013, η παράσταση «Μεσόγειος, Μια γειτονιά ένα Τραγούδι» παρουσιάστηκε στο Δημοτικό Θέατρο Κέρκυρας, αποτελώντας την πρώτη ολοκληρωμένη παραγωγή καλλιτεχνικού μουσικού σχήματος από τη Ζάκυνθο στην έδρα της Περιφέρειας Ιονίων Νήσων. Στην παράσταση συμμετείχαν, μεταξύ άλλων, ο Διονύσης Σούρμπης, με καλλιτεχνική διεύθυνση τον Νίκο Γράψα, χορογραφίες από τη Βάνια Τσιλιμίγκρα, αφήγηση του Γιώργου Φιορεντίνου και σκηνοθετική επιμέλεια του Τώνη Λυκουρέση.

Τον Νοέμβριο του 2013, οι Τραγουδιστάδες τση Ζάκυθος παρουσίασαν τη μουσική παράσταση «Μες τη Μεσόγειο» («In the Mediterranean») στην αίθουσα Yehudi Menuhin του Ευρωπαϊκού Κοινοβουλίου, στο κτίριο Paul Henri Spaak, σε μια πρωτοποριακή καλλιτεχνική αποστολή με αφετηρία τη Ζάκυνθο.

Τον Ιούλιο του 2014 συμμετείχαν στην παράσταση «Νύχτα γιομάτη θαύματα, νύχτα σπαρμένη μάγια», όπου δεκατέσσερα μουσικά σχήματα από τα Ιόνια Νησιά ενώθηκαν στη σκηνή του Ηρωδείου, στο πλαίσιο των εορτασμών για τα 150 χρόνια από την Ένωση της Επτανήσου με την Ελλάδα.

Τη Δευτέρα 4 Μαΐου 2015, οι Τραγουδιστάδες τση Ζάκυθος συμμετείχαν στην παράσταση «Μουσικές του κόσμου, Καντάδες και Αρέκιες από τα Επτάνησα» στο Μέγαρο Μουσικής Αθηνών. 

Τον Αύγουστο του 2015, οι Τραγουδιστάδες τση Ζάκυθος οργάνωσαν και συμμετείχαν στην παράσταση «Σερενάδα στο φεγγάρι» στο Κάστρο της Ζακύνθου. Η παράσταση συνδύαζε τραγούδι, ποίηση και χορό σε έναν ύμνο στην αυγουστιάτικη σελήνη. Στην εκδήλωση συμμετείχαν επίσης οι Ζακυνθινοί καλλιτέχνες Διονύσης Σούρμπης (βαρύτονος), Στάθης Σούλης (μαέστρος - πιανίστας) και Παναγιώτης Μάργαρης (κιθαρίστας).

Τον Σεπτέμβριο του 2015, παρουσιάστηκε η καλλιτεχνική παράσταση «Μουσικές Γέφυρες στο Χρόνο» στο προαύλιο της Μονής Ιωάννη Προδρόμου στο Καταστάρι της Ζακύνθου, υπό τη διεύθυνση του μαέστρου Ιάκωβου Κονιτόπουλου. Η παράσταση προσέφερε μια μουσική διαδρομή στην πλούσια παράδοση της Ζακύνθου από τον 15ο έως τον 21ο αιώνα, περιλαμβάνοντας αρέκιες, καντάδες, κοσμική και εκκλησιαστική μουσική, σερενάδες, αγροτικούς χορούς και τραγούδια, καθώς και οπερατικές και θρησκευτικές επιρροές.

Την 31η Δεκεμβρίου 2015, οι Τραγουδιστάδες τση Ζάκυθος, ως πρεσβευτές του πολιτισμού των Επτανήσων, βρέθηκαν στο Μέγαρο Μαξίμου και έψαλαν παραδοσιακά Ζακυνθινά Κάλαντα στον Πρωθυπουργό Αλέξη Τσίπρα.

Την 31η Δεκεμβρίου 2016, παραμονή Πρωτοχρονιάς, οι Τραγουδιστάδες τση Ζάκυθος έψαλαν τα παραδοσιακά Ζακυνθινά Κάλαντα στον Πρόεδρο της Δημοκρατίας, Προκόπη Παυλόπουλο, παρουσία της προεδρικής φρουράς. 

Την Κυριακή 28 Μαΐου 2017, οι Τραγουδιστάδες τση Ζάκυθος συμμετείχαν σε εκδήλωση με τίτλο «Μουσική και Τραγούδια για τα παιδιά της Κιβωτού», η οποία διοργανώθηκε στο Συνεδριακό και Πολιτιστικό Κέντρο του Πανεπιστημίου Πατρών. Η εκδήλωση οργανώθηκε από την «Κιβωτό Αγάπης» και τους Συλλόγους Επτανησίων Πάτρας (Ζακυνθίων, Ιθακησίων, Κερκυραίων και Λευκαδίων), με στόχο την ενίσχυση του φιλανθρωπικού έργου του Ασύλου Αναπήρων Παιδιών. Παράλληλα, η εκδήλωση σηματοδότησε τον εορτασμό των 153 χρόνων από την Ένωση των Επτανήσων με την Ελλάδα. Συμμετείχε επίσης η Πολυφωνική Χορωδία Πατρών.

Τον Αύγουστο του 2017, ο Πέτρος Κλαμπάνης συνεργάστηκε με τους Τραγουδιστάδες τση Ζάκυθος σε ζωντανή παράσταση στο Κάστρο Ζακύνθου, παρουσιάζοντας δώδεκα μουσικές ιστορίες που συνδύαζαν στοιχεία τζαζ με κλασικούς ήχους κουαρτέτου εγχόρδων, ενσωματώνοντας παράλληλα ζακυνθινούς ήχους και φωνές.

Τον Μάιο του 2018, οι Τραγουδιστάδες τιμήθηκαν με βράβευση για τα 25 χρόνια προσφοράς στον πολιτισμό, στο πλαίσιο εκδήλωσης με θέμα «Ηπειρώτες» που διοργανώθηκε στο Θέατρο Σαρακηνάδου στη Ζάκυνθο από τον πολιτιστικό σύλλογο «Σύρτης» και τη θεατρική και χορευτική ομάδα της Ένωσης Ηπειρωτών «Το Κούγκι».

Τον Οκτώβριο του 2020, οι Τραγουδιστάδες τραγούδησαν σε επτανησιακή βραδιά στην Καλαμάτα, διοργανωμένη από το Λύκειο Ελληνίδων Καλαμάτας. Τον Αύγουστο της ίδιας χρονιάς συμμετείχαν επίσης στην αναπαράσταση της ορκωμοσίας του Κολοκοτρώνη στον Άγιο Γεώργιο των Φιλικών, που διοργάνωσε ο Πολιτιστικός Σύλλογος Σκουλικάδου.

Τον Ιούλιο του 2021, ο Δήμος Ιερής Πόλης Μεσολογγίου, σε συνεργασία με τους Τραγουδιστάδες τση Ζάκυθος, παρουσίασε ένα μουσικό ταξίδι στο πλαίσιο των επετειακών εκδηλώσεων για τα 200 χρόνια από την Ελληνική Επανάσταση. Τον Δεκέμβριο της ίδιας χρονιάς, πραγματοποιήθηκε χριστουγεννιάτικη συναυλία στον Μητροπολιτικό Ναό του Αγίου Νικολάου των Ξένων, κεκλεισμένων των θυρών και με τηλεοπτική μετάδοση. Μαέστρος ήταν ο Νίκος Γράψας, ενώ συμμετείχε και η γυναικεία χορωδία Ροδάμπελος με μαέστρο την Ανδριανή Λυκούρεση. 

Τον Οκτώβριο του 2022, οι Τραγουδιστάδες τση Ζάκυθος συμμετείχαν στην τελετή λήξης του συνεδρίου-φεστιβάλ που πραγματοποιήθηκε στην πλατεία του Αγίου Σπυρίδωνα στην Κέρκυρα. Η εκδήλωση είχε ως επίκεντρο την επτανησιακή μουσική και αποτέλεσε την κορύφωση του φεστιβάλ. 

Τον Ιανουάριο του 2023, η εκπομπή της ΕΡΤ «Το αλάτι της γης», με οικοδεσπότη τον εθνομουσικολόγο Λάμπρο Λιάβα, αφιέρωσε δίωρο επετειακό μουσικό αφιέρωμα στους Τραγουδιστάδες τση Ζάκυθος, φιλοξενώντας τον συνθέτη και μαέστρο Ιάκωβο Κονιτόπουλο και τον μαέστρο της Εθνικής Λυρικής Σκηνής Στάθη Σούλη.

Τον Ιούλιο του 2023, στο Υπαίθριο Δημοτικό Θέατρο Ζακύνθου πραγματοποιήθηκε αφιερωματική εκδήλωση για τα 30 χρόνια της πολιτιστικής ομάδας, με παρουσιαστές τους ηθοποιούς Κλέλια Ρένεση και Κώστα Κόκλα.μικρογραφία|380x380px|Απο την παράσταση "30 Χρόνια Τραγουδιστάδες"

Τον Σεπτέμβριο του 2023, παρουσιάστηκε στη Ζάκυνθο και στο Υπαίθριο Θέατρο η μουσικοχορευτική παράσταση «Μεσόγειος, μια γειτονιά ένα Τραγούδι», υπό τη μουσική διεύθυνση του Νίκου Γράψα.

Τον Νοέμβριο του 2023, στην Κέρκυρα, στο Δημοτικό Θέατρο της πόλης, οι Τραγουδιστάδες τση Ζάκυθος συμπράττουν με την Παλαιά Φιλαρμονική Εταιρία Κέρκυρας σε αφιέρωμα στον εθνικό ποιητή Διονύσιο Σολωμό και στον συνθέτη του ύμνου, Νικόλαο Μάντζαρο, με μαέστρο τον Σπύρο Προσωπάρη.

 Παραπομπές 

Κατηγορία:Ζάκυνθος